Mopoautoja ei voi korvata henkilöautoilla EU-säädösten takia, ilmenee silloisen liikenneministerin Paula Risikon (kok.) vastauksesta vuonna 2014 esitettyyn kirjallisen kysymykseen. Kansanedustaja Timo Heinonen (kok.) esitti eilen, että mopoautojen sijaan 15-vuotiaat voisivat ajaa oikealla autolla, joka olisi rajoitettu kulkemaan 45–60 kilometriä tunnissa. Uuden Suomen uutinen aiheesta on levinnyt kulovalkean tavoin.

Lue: Kansanedustaja haluaa vaihtoehdon mopoautoille: ”15-vuotiaalle oikea auto, joka rajoitettu kulkemaan 45–60 km/h”

Asia on ajankohtainen, sillä Sastamalassa kuoli viikonloppuna kaksi mopoautolla liikkunutta 17-vuotiasta, kun autoilija ajoi heitä päin ilmeisesti tarkoituksella. Mopoautojen turvallisuus on huolettanut niin kansalaisia kuin poliitikkojakin jo vuosien ajan.

Myös toinen kokoomuslainen kansanedustaja Jukka Kopra esitti jo sunnuntaina, että henkilöautot pitäisi tuoda mopoautojen rinnalle. Kopra haluaisi, että Suomeen luotaisi uusi ajoneuvoluokka nopeudeltaan rajoitettuja henkilöautoja varten.

Risikon vastaus vuodelta 2014 kuitenkin kertoo, että tämä ei ole mahdollista. Vain Suomea koskevaa uutta ajoneuvoluokkaa ei voida ottaa käyttöön, koska se vääristäisi markkinoita. Risikko totesi tuolloin näin:

”Uuden kansallisen ajoneuvoluokan käyttöön ottaminen samaan käyttötarkoitukseen kuin nykyisin on jo EU-luokituksen mukaiset mopoautot, olisi katsottavissa EU-alueella tekniseksi kaupan esteeksi ja EU-luokiteltujen mopoautojen markkinoita vääristäväksi.

Jos henkilöautosta hitaammin kulkevaksi muutetulle ajoneuvolle määriteltäisiin kansallinen EU-luokituksesta poikkeava ajoneuvoluokka, olisi ajokorttivaatimuksena kuitenkin edelleen B-luokan ajokortti, koska myös hitaasti kulkevilta henkilöautoilta edellytetään henkilöauton ajokorttia.”

Kopra harmistuu kuullessaan, että hänen ja Heinosen esittämä uudistus törmää EU-säädöksiin.

– En osaa suoraan apteekin hyllyltä sanoa, miten tuon ongelman voisi kiertää, hän myöntää Uudelle Suomelle.

– Mutta nyt kannattaisi investoida asiantuntijoiden aikaa siihen, miten näitä EU-säädöksiä saa taivutettua, hän linjaa.

Vaikka mopoauto-ongelmaa on yritetty ratkoa jo vuosien ajan, Kopra uskoo, että uudistus on mahdollinen, jos ratkaisun löytämiseen nyt panostetaan.

Lue myös: Liikenneministerin mukaan mopoautoista ei voida luopua